16 wetstoepassers vas oor man se doodArgieffoto (Foto: SAPD/Facebook) Sestien wetstoepassingsbeamptes, insluitend drie veiligheidswagte, is deur die onafhanklike polisieondersoekdirektoraat (Opod) in hegtenis geneem in verband met die afsterwe van ŉ man in polisie-aanhouding. Lizzy Suping, woordvoerder van Opod, sê die eerste groep agt beamptes (insluitend die drie veiligheidswagte) is op 12 Julie in hegtenis geneem. Die tweede groep van agt verdagtes is op 14 Julie in hegtenis geneem. “Die 16 wetstoepassers het onderskeidelik op 13 en 15 Julie in die Protea-landdroshof verskyn en is vrygelaat op borgtog.” Suping sê die oorledene en drie ander burgers is op 1 April 2020 in hegtenis geneem vir oortreding van die Covid-19-Rampbestuurwet. “Hulle is glo deur beamptes van Soweto se eenheid vir sigbare polisiëring en VSS-veiligheidswagte aangerand.” Die vier persone is by Lenasia-polisiestasie aangehou en tydens die uurlikse besoeke aan die selle het een van die mans begin kla oor maagpyn. “ŉ Ambulans is ontbied en paramedici het hom om 22:38 dood verklaar. ŉ Saak van moord is by Lenasia aanhangig gemaak.” Die polisiebeamptes is vrygelaat op borgtog van R2 000 elk en die veiligheidswagte op borgtog van R1 000 elk. Volgens die voorwaardes van die borgtog mag die beamptes nie kontak maak of kommunikeer met enige van die slagoffers of ander getuies nie.